R5dwMg/zh-wiki-yue-long huggingface dataset:
佢係香港大學校務委員會成員。2015年7月28號晚，校委會討論陳文敏香港大學副校長嘅任命，一班示威學生衝入會場，場面混亂，盧寵茂突然倒地，雙手抱膝。究竟係有人撞跌佢，定係佢自己跌倒，未有一個清晰嘅定論。
佢亦支持香港基本法第23條立法，喺2020年5月，佢曾經參與一份由「23同盟」、「香港政研會」同「民眾聯席」等多個激進親中派團體發起嘅聯署，要求就基本法23條立法，聯署內容又以黑暴攬炒形容香港反送中運動示威者嘅行為。
莫偉文喺格致書院返學嗰陣同結他製作師、參加過1983年第一屆新秀歌唱大賽嘅音樂人劉建中係同學。佢畢業之後做過舞台劇演員，再去日本發展遊戲機生意，期間拍過日劇，返到香港之後做電影特約演員，比較出名嘅演出係《少林足球》演謝賢嘅跟班。
周峰，漢族，中國大陸歌手。1961年喺福建廈門出世。佢嘅代表作有《梨花又開放》、《眼之魅》。1982年去香港簽文志唱片。1980年代，佢憑《夜色闌珊》紅咗。1985年春晚都憑《赤子心》紅咗。1985年6月嘅「神州十大歌星」比賽，佢入咗十大歌行行列。
梅蘭芳，名瀾，字畹華，籍貫江蘇泰州，喺北京出世，係著名京劇演員，創造咗「梅派」藝術。演青衣，兼演刀馬旦。代表作品包括《宇宙鋒》、《貴妃醉酒》、《霸王別姬》、《洛神》、《遊園驚夢》、《抗金兵》等。佢有寫自傳《舞臺生活四十年》。
陳嘉庚，係中國出名嘅愛國華僑領袖，福建同安集美人，祖籍河南固始，曾經喺南洋大搞生意，同時亦積極興辦教育，先後創辦廈門大學同集美大學。為咗令集美大學有穩定經費來源，陳嘉庚1947年喺香港創辦集友銀行，將股息同紅利撥畀集美大學。
政治方面，陳嘉庚早年曾經入過同盟會支援反清革命。抗日戰爭期間，佢聯同其他南洋華僑捐咗一大筆錢支援國民黨抗日。戰後因為唔妥蔣介石獨裁，開始同中共友好，1949年應毛澤東邀請參加中國人民政治協商會議籌備會議，亦有份參加中華人民共和國開國大典。
岑仲勉譽為大器晚成嘅現代史學家，喺廣東順德出世。前半生混跡官場，後半生潛心向學。喺先秦史、隋唐史、文獻學、地史學同中外交通史等學科領域，都有建樹，造詣甚深。生平著作豐富，俾歷史學家劉節譽為「著作等身、群言是寶」。
葉非英係漢族人，喺廣東省東莞縣道滘永慶度出世。佢喺東莞中學畢業，1923年考入蔡元培等主辦嘅北京世界語專門學校。1926年佢響廣州農民運動講習所同澎湃交往密切，隨後到廣西省立第三師範學校任教，「中國現代民族學奠基人」嘅黃現璠即係葉非英響三師任教嘅學生。
1930年，佢響福建省泉州黎明高中任教，連埋響平民中學兼課。1931年，佢轉為平民中學教師，並協助主持平民中學工作。1935年，葉非英協助改辦民生農校，先後響農校任教師、校長。1939年，佢倡辦《大眾報》，任發行人，名「葉景」。
1930年到1947年，葉非英響福建泉州從事辦學、辦報、搞學運、搞農運，長達十七年咁耐。佢畢生全身投入人民教育事業，爲咗集中精力辦好學校，佢冇結婚，冇子女。學校即係佢嘅家庭，學生即係佢嘅仔女。佢生活儉樸，不修邊幅，唔抽煙、唔飲酒、唔飲茶、只喝開水。
1949年，中國共產黨取得中國。佢返穗同陳洪有、朱賢錦等商量，成立咗新民中學。1950年，葉非英參加中國民主同盟。1953年夏，新民中學同千頃中學合併，成為廣州市第十四中學。葉非英任教導主任，教育工會主席。
1957年響大鳴大放嗰陣，葉非英為一位罪不該誅嘅朋友鳴不平，結果響1958年反右運動中被錯劃爲右派分子，並以歷史反革命罪送勞動教養。1961年，因自然災害，糧食失收，佢響勞教所食唔飽，食地瓜藤，身體極度衰弱，肚痾不止，冇得到治療而死響勞教所。
呢面旗喺英文俗稱「星條旗」，正式個名係「合眾國旗」。佢正式成為美國國旗之後修改過28次修改。最早嘅花旗只有13顆星，之後每有一個州加入美國就喺花旗加粒星，但係帶嘅數目就唔會變。根據1818年4月4號嘅《國旗法案》，只可以喺7月4嘅國慶改國旗。
1814年，美國同英國打仗，詩人法蘭些士·史葛·基喺堡地磨見到英軍對麥亨利堡嘅進攻，同美軍嘅英勇抵抗之後，1814年9月13號凌晨美國國旗重喺堡壘上飄揚令佢深受感動，於是喺一封信嘅背後寫咗幾句詩。第二日，佢將呢首詩交畀法官約瑟·H·尼古遜，尼古遜睇到首詩同英國作曲家尊·史塔福·史密夫嘅《送俾喺天堂嘅阿那其安》好夾，於是將首詩印咗出嚟。
好多情況下，一個國家唔使宣告，但經由雙方同意下獨立。例如大英帝國好多殖民地得到獨立，就係同英國政府磋商、英國國會通過後嘅成果。與此同時，好多地區「事實上」獨立，但冇正式宣告獨立，呢啲地區經常自稱為「自治區」。
歷史上佢曾經畀人誤認做第一個歐洲探險家到美洲。佢要到1498年第三次旅程先至到美洲大陸本身。雖則係唔係第一，不過佢對後世歐洲人到美洲探險同殖民就有好大影響。好多美洲地方都有哥倫布日。但係喺美洲嘅原住民社區裡面，哥倫布經常被人睇做歐洲人屠殺同奴役美洲原住民嘅象徵。
西班牙文嘅Los Ángeles嘅意思係「天使」，係僅次於紐約嘅美國第二大城市。座落喺美國西岸加利福尼亞州南部，瀕臨太平洋東側嘅聖佩德羅灣同埋聖莫尼卡灣沿岸，背靠聖加布里埃爾山，面積1200幾平方公里。
大市區包括洛杉磯縣同埋奧蘭治、文圖拉兩縣嘅一部分，以及貝弗利希爾斯、帕薩迪納、長灘等80幾個大小城鎮，總面積10567平方公里。城市座落喺三面環山、一面臨海嘅開闊盆地之中，除咗局部為丘陵之外，地面平坦，平均海拔84米，最高點埃爾西峰高1549米。
洛杉磯喺地中海型氣候帶，氣候溫和，大體全年乾燥少雨，只係冬季降雨比較多。全年陽光充沛，基本上極少機會會喺冰點之下，所以落雪機率極細。年降水量僅379毫米，主要係冬雨。洛杉磯日夜溫差比較大，日間比較炎熱，就算係冬季，日間氣溫都有攝氏20度，夏季日間溫度就經常超過35度，甚至會有熱浪襲擊而搞到山火嘅情況。
洛杉磯縣城交通管理局同其他嘅機構營運一個廣泛嘅交通網絡。地下鐵同輕鐵路跨越洛杉磯縣。洛城嘅地鐵系統喺全美國第九繁忙，而佢嘅輕軌系統係全美第三繁忙。洛杉磯鐵路系統包括紅線同紫線嘅地鐵，同埋金線、藍線、綠線嘅輕軌列車。
洛杉磯主要嘅機場係洛杉磯國際機場，佢嘅客運業務喺全球第五大、貨運業務就喺第六大。喺2005年，服務超過6000萬旅客同200萬頓貨物。洛杉磯國際機場唔單止係加州最繁忙嘅客運機場，亦係美國第三大嘅機場（如果剩喺計國際旅客數量，洛杉磯國際機場就排第二，僅次於第一大嘅紐約甘迺迪國際機場。
芝加哥，舊底仲有譯名叫施家谷，當地唐人就叫佢做芝城，係美國第三大城市，亦係伊利諾州最大城市，人口超過270萬。芝加哥喺密芝根湖邊，1837年開城，並喺19世紀中葉迅速發展，用咗六十幾年時間就已經喺1900年成為全球第五個達百萬人口嘅大城市。
係美國加利福尼亞州嘅一個城市，早年因發現金礦，有大量移民嚟到呢個地方。唐人又叫佢做金山。後來太平洋嘅另一邊，澳洲墨爾本都發現金礦，所以澳洲嘅叫新金山，三藩市就叫做舊金山。當地唐人亦叫佢做大埠，對應「二埠」沙加緬度同「三埠」士德頓。
三藩市家庭喺2005年嘅每年收入中位數係$5萬7496，係全美國大城市之中排第五高。同美國其他地方趨勢一樣，中收入家庭嘅向外遷移造成三藩市唔小貧富差距，同時亦造成兒童僅佔14.5%嘅人口比例，比美國其他大城市都少。
流氓係三藩市自1980年代起經常面對嘅問題之一，亦係個具有爭議性嘅問題。一般相信三藩市係美國大城市之中流氓比例最高嘅城市。2003年嘅刑案同埋產物案犯罪率係每10萬人各有742和4943件，比全國平均要高。
西雅圖喺1850年代建立。直到2005年，全西雅圖一共有57萬3911人，成個都市區，人口有380萬。西雅圖嘅官方別名係「翡翠之城」，重有其他別名叫「雨城」、「常綠之城」、「阿拉斯加門戶」、「女王之城」同埋「噴射機之城」。
西雅圖人主要靠私家車代步。市中心同周圍市區，重有舊時鐵路同公路發展痕跡。西雅圖嘅巴士同渡輪網絡，又大又方便。1996年底，選民投票通過，成立大西雅圖區海灣運輸局，起咗大西雅圖區輕鐵網路。2009年，第一條輕鐵線，西雅圖海灣輕鐵中央線開業，由西雅圖市中心，去到西雅圖－打金麻國際機場。
呢條線喺2016年，會起到西雅圖華盛頓大學西雅圖校本部。2008年，選民更投票通過，畀 Sound Transit，喺2023年，延長呢條輕鐵線，向南伸到 Federal Way，向東到 Redmond，向北到 Lynnwood。
波士頓同周圍城地，擴展成大都會，叫大波士頓，人口450萬，係全國第十大大都會。如果以返工交通網計，大波士頓橫跨麻省六縣，包括Essex、Middlesex、Norfolk、Suffolk、Plymouth以及Worcester。
1630年，英國清敎徒來到Shawmut半島立。去到十八世紀，波士頓就變成美國革命嘅舞臺，有出名嘅波士頓大屠殺同波士頓茶會兩件大事。革命初期戰事，波士頓同周圍有Bunker山之戰同波士頓之圍。此後，波士頓不斷壯大，一路填地，一路吞併，遠超原有半島。
波士頓城內城外，都有唔少學府大學，所以高等敎育集中地，亦係醫學中心。個城經濟靠研究、電子、機械、金融同埋高科技，尤其係生物技術。個城生活水平愈來愈高，美數之中，數一數二，令窮人就難以負擔。之不過，佢係仍然係世界上，高踞最住得人排名。
西班牙征服者喺1772年以西班牙國王名義佔領咗屋崙一帶嘅土地。十九世紀初，西班牙國王賜咗呢塊地畀一個叫做Peralta嘅軍人，畀佢喺嗰度開農場謀生。農場就叫做Rancho San Antonio。農場裏面有一排橡樹由今日下城嘅位置生到出去阿拉米達咁滯。
自此屋崙獲得大力發展。火車喺1860年代尾通車後，屋崙就做咗主要嘅火車總站。1868年，中太平洋公司喺屋崙起咗個「大碼頭」，即係今日嘅屋崙海港碼頭。海港碼頭就做咗跨大陸鐵路同埋其他地區性鐵路嘅總站。而當年重未有海灣大橋，渡輪係東灣居民來往三藩市嘅重要交通工具。
今日嘅人工湖 Lake Merritt當年只係一片濕地。1870年，當時嘅市長 Samuel Merritt 下令建造美麗湖。建造初期保留周圍嘅濕地作為野生動物保育區，但係持續有人喺嗰處起屋住令濕地消失。
截至1966年，屋崙警察局661個差人當中只有16個係黑人。全國各地一連串差人打黑人事件後，Merritt College 學生 Huey Newton 喺1966年10月喺奧克蘭組織咗「黑豹黨」宣稱以武力自衛。
2009年1月1號凌晨兩點，灣區捷運鐵路警察部幾個差人喺Fruitvale車站月台上盤問幾個人。期間白人警員Johannes Mehserle 開槍打死已經趴咗喺地下嘅黑人青年Oscar Grant III。
有乘客拍攝到當時情形，但開槍警員無被其他同事拉返去調查，重反而玩失蹤。片段被放上分享網站YouTube，公眾對呢件事扯晒火。一月七號，大批有色人種上街示威，示威最後變成暴動。涉案警員喺1月14號被人喺內華達州捉返嚟候審。
2011年10月10號，受「佔領華爾街行動」影響，「佔領行動」嚟到屋崙，成為「佔領奧克蘭行動」。示威者聚集喺市政府前面嘅 Frank H. Ogawa 廣場並且紮營露宿。「佔領屋崙行動」持續到11月中，期間示威者同執法人員爆發多次衝突。
例如11月2號，示威者聚集喺海港碼頭，執法人員到場驅趕示威者，行動中，兩名示威者重傷。由於傷者可能因執法人員使用過度武力而受傷，輿論抨擊市政府處理手法。另外有1名示威者俾人開槍打死咗，兇手未搵到。而「佔領奧克蘭行動」到11月14號結束。
2012年4月2號朝早十點半左右，位於奧克蘭東部嘅私立大學 Oikos University 發生兇案，韓籍疑凶One L. Goh 喺校園開槍殺咗七個人另打傷三個人。案發大約一個鐘頭之後，疑兇向阿拉米逹市警方自首。
屋崙市大約位於北緯37度48分，西經122度15分。總面積係202.4平方公里，陸地面積有145.2平方公里，水面積係57.2平方公里。沿海灣大部分地方係平地，再入啲就係山。粗略可以將屋崙分做北、東、西、同埋中四個區，另外重有湖邊、山邊等等細區。
1648年，聖巴多祿繆畀法國佔領。1784年，路易十六將聖巴多祿繆送咗畀瑞典，用嚟換取法國商船喺瑞典哥德堡港嘅免稅權。1878年3月16號，瑞典將聖巴多祿繆賣返畀法國，法國隨即將聖巴多祿繆劃歸瓜德羅普管轄。
亞拉巴馬北望田納西州，東隣佐治亞州，南接佛羅里達州同墨西哥灣，而西便就係密西西比州。上高有阿帕拉契山脈駁往田納西州，其間金巴崙高原中段條楚河漢界就叫做田納西谷。由呢處一路鏟落海旁都係黑土田，世稱「布力庇治」。
州名源自美洲原居民嘅語言，意思係「朋友」同「盟友」。十七世紀嗰時，嚟到呢度嘅西班牙探險家喺同用卡多語嘅哈西尼族人溝通嘅時候，將對方叫自己做「朋友」嘅詞語誤以為係當地地名，雖然之後理解咗原意而嘗試更改，但呢一個地名仍然沿用落嚟。
1982年，佢大學電子工程專業畢業，喺呢段時間佢參加咗古巴革命武裝力量嘅革命運動，一直到1985年。1985年4月佢喺拉斯維利亞斯瑪塔阿布雷烏中央大學做教授。1987年，佢喺比亞克拉拉省完成咗尼加拉瓜共產黨共產主義青年聯盟第一書記嘅國際革命任務。
社會主義係一套政治理論同政治運動。主張工人階級無論男女，都應該可以用民主方式，集體管理一個社會。但係歷史上，唔同國家同社會嘅革命家，打住社會主義旗號去推動社會改革運動嗰陣，喺唔同時期唔同地方，社會主義都有唔同嘅表現形式同意義，所以「社會主義」呢樣嘢唔係一樣可以簡單概括。
之前嘅好多奴隸叛變運動，同埋工業革命嗰陣嘅工人階層發起民權運動，都係喺烏托邦主義思想作為基本理念，無話乜嘢社會主義。社會主義呢個稱呼，係英國工業家羅伯特歐文諗出嚟，佢喺1827年試驗式咁喺蘇格蘭開咗間合作形式嘅鋪頭，呢間鋪頭設立工作時間限制，唔請細路仔做嘢，大啲嘅後生仔就會出錢供佢哋讀書，佢將呢種經營模式叫做「社會主義」，而呢啲鋪頭就叫做「模範會社」。
但當佢去到英國南部同美國印第安納州開呢啲鋪頭時，就全部衰晒。1834年佢喺英國組織一個全國工會聯合會，幾個禮拜之內有成五十幾萬人加入，佢哋成日發動罷工同老闆作對，搞到好多工廠執笠，結果全國老闆壓力之下，呢啲工人組織最後都散晒。
18世紀中期，居美德國思想家馬克思同恩格斯就發現呢個問題，分析過歷史上好多呢類革命運動，認為社會主義唔會由上而下，即係權力階層唔會放棄原本有嘅利益，自動走去社會主義，社會主義一定要由下而上，即係要由下層，例如工人階層或者無權力嘅人搞起，因為工人要擺脫工人階級而自己組織政黨管理政府唔係話咁易，所以只有工人先可以解救工人，工人應該自己組織起嚟形成力量，變成一種同權力階層平等嘅力量，喺平等關係之下，有乜嘢唔啱都可以傾到啱。
呢個組織認為，佢哋要同統治階層抗爭，達到解放工人嘅目的，而呢種抗爭一定係國際性先有力量，所以就同全世界嘅工人組織一齊夾埋，就組成咗國際工人協會。本來呢個協會原意係捉成工人同政黨之間合作，但抱社會主義同抱無政府主義嘅工人組織喺對權力嘅觀點上發生分歧，第一國際慢慢積弱。
賣淫係售賣性服務嘅交易，賣方叫娼／妓，買方叫嫖客。買服務，委婉講係叫買春，市井啲就用「叫雞」同「叫鴨」，新聞多數用「召妓／嫖妓／嫖娼」。呢種生意多數係女賣畀男，爾家男賣畀女傍同性交易兩類，都漸漸多咗。
政變係指政府內部一部分人突然間違憲地推翻政府，奪取國家政權。政變嘅目的係成立新嘅軍事或者民事權力機構，反叛者能夠揸實佢哋嘅權柄就等於政變成功。政變唔係完全失敗而又唔成功嘅話，或者會搞到內戰。政變涉及軍隊作反會叫兵變，同革命嘅主要分別係通常唔會涉及到民間，但係失敗咗一樣會當做叛亂。
哲古華拉出身阿根廷有錢人家。佢讀醫期間，喺拉丁美洲睇見周圍都係貧窮、飢餓同埋疾病，覺得需要抗衡資本主義擴張，而支持危地馬拉嘅社會改革，直至政權被推翻。後來佢加入卡斯特羅牽頭嘅革命組織，組織發動古巴革命，1959年推翻咗古巴嘅巴迪斯達政權。
勞爾卡斯特羅係古巴政治人，前古巴共產黨中央委員會第一書記、前古巴國務委員會主席同埋部長會議主席。佢係菲德爾·卡斯特羅個細佬，同阿哥搞革命，之後一直做阿哥嘅副手，做過古巴共產黨第二書記、國務委員會副主席同部長會議副主席。
到2006年因為阿哥身體唔好接掌權力。勞爾上台之後廢除咗終身制，佢國務委員會主席個位喺2018年4月到期，2021年由共產黨第一書記個位退落嚟，因為古巴係一黨制社會主義國家，勞爾曾經執掌最高權力一段時間。
麥加係熱帶半乾旱氣候，成年高溫乾燥，日夜溫差比較大。一年入面經常會出現反常天氣型態，譬如夏季嚟自阿拉伯半島或者北非沙漠嘅沙塵暴。麥加無真正意義嘅冬季，最凍月份平均氣溫都接近24°C，成日出現炎熱天氣。
而夏季好漫長，4月到10月平均氣溫都超過30°C，平均最高溫更可以超過37°C，中午甚至超過40°C，夜晚氣溫亦好少低過25°C。麥加降雨比較多，全年平均降雨量約莫588毫米，大多數集中喺2月同10月。
費達拿係前瑞士男子職業網球員，亦係310週世界第一男子網球員。佢喺瑞士巴素附近嘅Binningen出世，身高6'1'，體重177磅。喺媒體上有「瑞士快車」嘅封號，喺中國，「費天王」、「奶牛」亦係佢嘅花名。
右手攞拍嘅費達拿喺網球方面好有天份，職業生涯非常成功。佢喺1998年7月轉為職業球員，開始咗職業網球生涯，無幾耐就躋身世界排名頭100名。2004年2月2號，22歲嘅時候，費達拿第一次升上職業網球男子單打世界排名第一位，重一路保持到2008年8月。
費達拿適應泥地以外各種場地條件，係名副其實嘅網壇「統治者」，因此幾乎係所有比賽嘅冠軍大熱門。2008年費達拿因病毒感染，喺年初嘅澳網出局後，成年狀態跌落谷底，更喺嗰年冇咗世界排名第一，61場草地連贏嘅記錄亦喺溫布頓決賽輸畀拿度而告終。
但「費天王」喺2009年捲土重來，先喺法網封王，成為史上第6位球員完成生涯大滿貫，相隔一個月再重奪溫布頓，成為史上奪得最多大滿貫嘅球員，更重奪世界第一並維持到球季完，成為史上第二個可以重奪世界第一嘅球員。
費達拿三歲嗰時，跟父母去網球俱樂部，因而第一次接觸到網球。到八歲，佢開始喺屋企附近嘅老男孩網球俱樂部打波。佢喺返學期間同時參加咗網球同埋足球兩項運動，兩方面都表現得非常好，但到咗十一、十二歲，不得不從中揀一樣，佢選擇咗網球。
費達拿專心打波之後，1998年，登上青少年世界排名第一。喺嗰年嘅澳洲網球公開賽青少年組晉身準決賽。同一年贏咗溫布頓網球錦標賽青少年組嘅男單同埋男雙冠軍。又係同年喺美國網球公開賽青少年組殺入決賽，決賽輸畀阿根廷球員納爾班迪安。
1978年3月5號中華人民共和國第五屆全國人民代表大會第一次會議就通過咗集體填詞嘅《義勇軍進行曲》做中華人民共和國國歌。1982年12月4號，第五屆全國人民代表大會第五次會議就通過關於中華人民共和國國歌嘅決議，撤銷1978年3月全國人民代表大會通過嘅歌詞，用返田漢作詞、聶耳作曲嘅《義勇軍進行曲》做中華人民共和國國歌。
一九五九年以前，美國同英國，標準有啲唔同。一八九三年，美國定制係，一米有卅九又百份之卅七呎。而英國定制，係以碼爲標準，之但係，英聯邦之間都有啲唔同。英國國立物理實驗室，一九六四年制度定，一碼係千萬份之九百一十四萬三千九百六九米。
星光大道係嚮香港九龍尖沙咀東嘅海濱長廊，前身嚮1982年起好做尖沙咀海濱長廊，收尾嚮2003年，新世界發展有限公司出錢4千萬港元，贊助改裝成為星光大道，2004年4月27號開幕，交畀香港政府管理，作為公共空間，畀市民休憩兼遊客免費觀光。
質數有無限個，公元前300年左右，歐幾理德證明過呢點。頭三十個質數係2、3、5、7、11、13、17、19、23、29、31、37、41、43、47、53、59、61、67、71、73、79、83、89、97、101、103、107、109同埋113。
互聯網梅森質數大搜索，係一個由志願者團隊協作嘅項目，從互聯網免費下載開放源代碼嘅Prime95和MPrime軟件嚟搜索梅森質數。呢個項目嘅發起者以及Prime95嘅主要編寫者系喬治·沃特曼，斯科特·庫爾沃斯基則編寫支持搜索嘅PrimeNet服務器軟件，由佢本人創立於1997年嘅Entropia公司所展示嘅正係呢種分布式計算軟件。
天津財經大學係新中國最早建立嘅財經大學之一，學校始建於1958年，係以南開大學經濟類專業做基礎，同埋由華北、東北地區嘅高校匯聚一批經濟學領域享有盛譽嘅名師組建嘅，原名叫河北財經學院，1969年10月1號劃歸天津市領導，改名做天津財經學院。
澳門漁人碼頭係澳門第一個主題樂園同仿歐美漁人碼頭嘅商場。澳門漁人碼頭喺外港新填海區孫逸仙大馬路對開，鄰近外港碼頭。由何鴻燊同周錦輝投資18.5億澳門幣，用咗5年時間籌備同興建。2005年12月31號由澳門行政長官何厚鏵同漁人碼頭主席何鴻燊揭幕，開始試業，試業一年後喺2006年12月23日正式開幕。
2014年，澳門城市規劃委員會討論漁人碼頭A地段項目嗰時，有十幾份公眾意見質疑點解工務局只批60米。城規廳廳長劉榕喺會度話，「新發展項目只高48米，60米是前一張街線圖的規劃建議，文化局的非約束性意見也是60米。
」當時文化局同工務局城規廳都一致堅持建議限高60米。點知9個月後，上述意見作廢，規劃推倒重來，工務局公示漁人碼頭A地段街線圖，可建高度從原來嘅60米突然放高至到90米，比城規會2014年8月討論嘅規劃方案放高咗三分之一，地積比亦由原來嘅1.
2017年6月，聯合國教科文組織世界遺產中心分析澳門保護狀況報告後，發表決議草案，嚴厲指出澳門政府對世界遺產保護有好多問題。中心強烈關注發展高樓破壞包括東望洋燈塔在內嘅世界遺產景觀，並點名批評澳門漁人碼頭嘅酒店建築項目。
凌日同月球造成嘅日食類似。雖然金星直徑幾乎係月球4倍，但因為佢離地球比月球更遠，並且通過太陽前面嘅速度亦慢過月球，所以金星喺太陽前掠過嘅形狀更細、速度更慢。通過觀察金星凌日，科學家可以利用視差原理計算太陽同地球之間嘅距離。
珊瑚海群島同性戀王國喺2004年6月14號由一班志同道合嘅同性戀者喺澳洲昆士蘭省嘅無人島珊瑚海群島上面，建立屬於同性戀者嘅蚊型「國家」。佢哋嘅國旗就係佢哋同性戀者組織嘅彩虹旗。佢哋同一樣都係贊成同性婚姻合法化嘅「國家」。
2001年，嚟自德國嘅奧圖利赫高擔任希臘足球代表隊主教練，佢帶領呢隊波贏得2004年歐洲國家盃冠軍，係希臘喺國際性足球賽事攞到嘅頭一項冠軍。2010年，葡萄牙籍教練費蘭度山度士接任，佢帶領呢隊波殺入2012年歐洲國家盃最後八強，同時喺2014年FIFA世界盃成功打入最後十六強。
冠軍即係比賽贏咗第一嘅人。而「冠軍」呢個詞嚟自戰國時代，當時楚國有位大將軍畀咗楚王做上將軍，叫「卿子冠軍」，「冠軍」就變咗做大將軍嘅代號，即係所有將領嘅第一人，後尾啲人就將各種比賽攞第一名嘅人叫做「冠軍」。
由主樓、連接樓、指廊同高架連廊組成，總面積達31萬平方米，總共分4層樓，包括地上3層同地下1層，其中3樓係出發同候機大廳、2樓係到達夾層、1樓係到達、接機大廳同商業層，地下一樓就通往地鐵、停車場同機場酒店。
作為中國三大樞紐機場之一嘅廣州白雲國際機場目前已開通123條國內外定期航班航線，其中國內航線86條，國際同地區航線50條，每日有超過500班航班升降。2005年白雲機場全年旅客吞吐量達23,558,274人次，郵貨吞吐量600,603.
2004年香港立法會選舉係香港特別行政區成立之後嘅第三屆立法會選舉，會選過全部60個議席。呢一屆取消咗6個選舉委員會代表議席，加返6個地方選區個地方直選議席，即係會選30個地方直選議席同30個功能界別議席。
江澤民，江蘇揚州人，係中國共產黨嘅第三代領導核心，1989年六四事件之後做中國共產黨中央委員會總書記同中國共產黨中央軍事委員會主席，1993年至2003年兼任中華人民共和國主席。喺2002年中共十六大交班畀胡錦濤，但係仍然唔肯即刻辭去中央軍委主席，被批評係垂簾聽政。
中央軍事委員會，簡稱中央軍委，係中國共產黨同佢領導之下嘅中華人民共和國，以中國人民解放軍為首武裝力量嘅最高軍事領導機構，下面設總參謀部、總政治部、總後勤部、總裝備部，繞過國防部直接領導陸軍、海軍、空軍、第二炮兵、武警等武裝力量。
1983年，佢當選第六屆全國青聯主席，而佢亦分別喺2002年、2003年、2004年同2005年接替江澤民做中國共產黨中央委員會總書記、中華人民共和國主席、中共中央軍委主席同國家中央軍委主席。喺2012年11月中共十八大結束之後，胡錦濤辭咗總書記同軍委主席，傳位畀習近平。
美國雜誌《大觀》認為以胡錦濤為首嘅中國共產黨領導層控制輿論同強行鎮壓被中共官方所認定嘅邪教組織法輪功，喺2005年嘅十大獨裁者排名欄目中，將胡錦濤列第四名，2006年降至第六，其後數年都排頭十名。無國界記者指責胡錦濤以「和諧社會」為藉口阻止中國出現自由媒體，將胡錦濤列入「新聞自由掠奪者」名單。
黑瞎子島係黑龍江同烏蘇里江交界一島，本來係由中國管，1929年由蘇聯引發中東路事件後畀佢霸咗，到2001年中華人民共和國政府正式放棄向俄羅斯政府攞返成個島嘅要求，東面三分之二讓咗俄羅斯，中華人民共和國只攞返西面三分之一。
重陽，又名重九，係唐人一節日，喺夏曆九月初九。九月初九，有兩個九字，所以叫重九。漢中業以後嘅儒家陰陽觀，認為有六陰九陽。九係陽數，所以重九，又叫做重陽。民間嚮當日有登高嘅風俗，所以呢個節日又叫登高節。
喺香港，公共小型巴士，又叫小巴，Van仔，係可以載最多19人嘅客車。自1976年起，香港法例第374章《道路交通條例》第23條規定，政府可以用指令方式刊憲，規定全香港行駛嘅Van仔數目只得4,350架。
紅色小巴係最初一類公共小巴，原本車身中間髹條紅帶以資識別。到咗1990年代，為咗畀車身多啲位賣廣告，運輸署將色帶改髹車頂，「紅頂」呢個俗稱亦由此而嚟。除咗禁區之外，紅色小巴可以行駛香港各區。但實際上，紅色小巴經營範圍已經畀政府用禁區大幅限制。
現時服務範圍一般只限舊市區，好多新發展嘅新市鎮都唔准紅色小巴駛入。紅色小巴嘅服務路線、服務時間、班次同埋收費並唔受政府監管。雖然係噉，隨住行業發展，唔少紅色小巴路線由商會或小型公司統籌，有固定嘅路線、服務時間、班次同埋收費，但會睇情況而變，例如塞車嗰時可以改行暢順啲嘅路線。
截至2017年3月，全香港共有3286架綠色小巴。352條路線，即係69條喺港島、82條喺九龍同埋201條喺新界。佢哋大部分路線係由有限公司經營，當中包括一啲集團嘅多間子公司。專線小巴大部份路線都有固定車站，可以喺固定車站等車，或者喺路線途經嘅非禁區位置截車。
乘客上車要畀錢先，現金入落錢箱，唔係交畀司機。而大部分綠色小巴都收八達通，部份重有分段收費，要喺畀車錢之前單聲畀司機，等司機較八達通收費機較啱價錢。乘客可以喺固定車站，或者喺非禁區地點落車。落車之前要大聲話畀司機知喺邊度落車，或者撳鐘，司機遞手作實。
1967年香港發生暴動，巴士司機罷工，部分路線因此暫停服務，交通癱瘓，政府容許小巴進入市區，白牌車越嚟越受市民歡迎，數目係噉升。1969年，小巴由9座位增至14座位，從此14座就成為小巴嘅另一個稱呼。
1972年，政府喺山頂試行私營豪華小巴制度，同年5月1號首條私營豪華小巴1號線投入服務，結果試驗成功，並喺1974年正式實施專線小巴制度，去到1975年港島已經有6條綠色專線小巴路線。由於綠色專線小巴越嚟越受歡迎，政府喺1977年10月26號首次招標幾十條綠色專線小巴路線，畀公共小巴商或有興趣嘅商人競投，首批九龍及新界綠色專線小巴路線分別喺1979年4月及11月投入服務。
早期嘅小巴係14座位，並冇車頭頂地點牌箱。1978年，各小巴陸續安裝車頭頂地點牌箱，以便更清楚顯示行車目的地。而政府喺1988年批准小巴由14座增加到16座。而部分小巴商會曾經要求政府放寬座位數目到20座，但廿幾年嚟政府認為小巴為輔助性交通工具而唔接受，直到2017年中至刊憲放寬座位數目到19座。
早期小巴用車多數係歐洲牌子，好似金馬、柯士甸、摩利士、福士同埋福特等等，亦有日本大發同埋五十鈴。直到1970年代，小巴全部都係日產Echo。隨住時代發展，小巴服務不斷提升。喺八十年代中，專線小巴經營商開始從日本引入新款冷氣小巴豐田Coaster、三菱Rosa、日產Civilian，日本小巴就成為香港最常見嘅車款。
小巴以往以柴油做燃料，政府為減少污染，曾經考慮要求小巴改用汽油做燃料，結果因為燃油費同埋維修成本高而受到小巴營辦商強烈反對。後來政府試驗引入電能同埋石油氣小巴，結果石油氣小巴試驗成功，成為現時小巴嘅主要燃料，截至2006年6月，超過一半嘅公共小巴係石油氣小巴。
其實，石油氣小巴佔有率超過一半除咗因為得到政府資助之外，重有就係由2002年開始，豐田Coaster嘅柴油版小巴淨係得長陣，普通短陣淨係得石油氣版，對於注重車輛靈活性嘅業內人士有所局限。豐田Coaster短陣柴油版小巴最終都喺2008年中再度來港。
時至今日，豐田Coaster已經成為全部紅色小巴同埋大部分綠色專線小巴嘅車款，但亦有少量三菱Rosa、金旅XML6701J18、GMI Gemini、Optare Solo SR同埋平治Sprinter小巴行駛。
而紅色小巴有一個最大問題，就係冇固定路線、班次同埋收費，因此車費波幅可以好大，某啲路線為求搶客，可以收極低車費嚟打「割喉戰」，但一加車費，收費又可以去到「天價」程度。例如以前香港紅色小巴每逢打風，隨便加車費，曾經有來往香港仔至華富邨由原本嘅港幣3蚊加到港幣30蚊，另外來往新界至佐敦道更曾經加到去80蚊，呢個做法曾經俾市民投訴。
小巴因為載得少啲人，故此較適合作為班次要求密嘅短途接駁線，或者為人口疏落嘅偏遠地區服務，呢個亦係政府對綠色小巴嘅定位。但因為受政府監管，行車路線冇紅色小巴咁靈活，路線唔受歡迎唔可以以改變營運方法挽救，部份綠色專線小巴非常殘舊，有時甚至導致小巴營辦商私自取消路線。
因為小巴經營模式問題，衝紅燈同埋超速嘅情況幾常見，尤其係紅色小巴。例如2004年10月22號，兩架紅色小巴喺香港北角英皇道互相搶客而超速撞車，釀成2死17傷意外，結果兩名司機喺2005年年尾被判罪名成立坐監。
另外喺2006年5月18號凌晨，新界北交通總部特遣隊派出兩名警員假扮乘客喺銅鑼灣上一架紅色小巴，並暗中帶住攝影機將「飛車」過程錄低，發現架小巴途中至少衝紅燈5次、切雙白線，另一隊警員喺青山公路時速限制50公里路段，用雷射槍偵察到小巴車速超過100公里。
政府曾經採取多項措施加強小巴乘客安全，好似加裝乘客安全帶、向乘客顯示嘅速度計等等。不過甚少有小巴乘客會扣安全帶，而向乘客顯示嘅速度計更有唔少俾紅色小巴司機改裝過，以減少超速嗰時所發出嘅嗶嗶聲。鑒於速度計成效唔好，政府卒之要公共小巴裝限速等裝置，另外又修改道路交通條例。
東鐵綫係香港一條通勤鐵路綫，由香港鐵路有限公司營運，亦係香港歷史最悠久嘅重鐵綫。東鐵綫原本係九廣鐵路，又叫九廣鐵路或者九鐵，即係香港市民叫嘅火車。九廣西鐵通車後，亦轉過名做九廣東鐵，最後交畀改名做港鐵公司嘅地鐵公司經營，並改名做東鐵綫。
而家條綫由香港島嘅金鐘開始，經過九龍中部、新界東面同北面嘅新市鎮，到達位於中國大陸同香港交界嘅羅湖，而佢之下重有落馬洲支綫由上水站去到落馬洲。成條綫全長大約35公里。由1910年10月1號起營運。截至2009年，東鐵綫總共有16個車站，其中五個轉車站分別接駁荃灣綫、港島綫、南港島綫、屯馬綫同埋觀塘綫，亦曾經可以轉乘沙頭角支綫、和合石支綫同荃灣綫，至於羅湖站同落馬洲站就分別接駁深圳地鐵一號綫羅湖站同四號綫福田口岸站。
而家所有車站同路段都起喺地面或者以上。而家全線嘅客運服務都用緊電動列車，目前全線車隊37電動列車。東鐵綫本身用12卡列車，不過喺2021年開始引入9卡列車，2022年5月6號之後全綫用9卡列車。喺港鐵嘅路線圖上以天藍色代表。
東鐵綫喺1906年開始起，係「九廣鐵路」嘅一部份。位於香港嘅一段由英方起、管理同營運，而由深圳起到廣州嘅一段由中方起、管理同營運，亦即而家嘅廣深鐵路。「英段」喺1910年10月1號通車，由九廣鐵路局管理。
通車初期共有六個站，分別係九龍總站、油麻地站、沙田站、大埔站、大埔墟旗站同埋粉嶺站。當時係單線行車，除咗九龍總站外，所有車站都建有二個月台。英段沿線並建有五條隧道，分別位於油麻地站以北、筆架山、馬料水以南、馬料水以北同埋大埔滘。
隨後九廣鐵路陸續加建更多車站，例如1930年5月16號落成嘅上水站，1956年嘅馬料水站等等。本來馬料水一段係用窄軌起嘅，但喺開幕之前已經全部換晒標準軌，本來嘅窄軌被運去起來往粉嶺至沙頭角嘅支線，但呢條支線後嚟由於運貨量大大減少，喺1928年4月1號停止服務。
隨住政府自1970年代起，喺鐵路沿線起新市鎮，令「九廣鐵路」有機會再次被發展。由於九龍總站嘅總站面積太細，而且周圍冇發展空間，所以喺1975年11月30號，九鐵將總站由尖沙咀搬去紅磡。而舊有嘅車站大樓隨即拆卸，淨返鐘樓作為歷史遺跡。
隨之而嚟嘅係一連串嘅大改革。1976年，九廣鐵路局請咗間顧問公司，研究呢條鐵路改良以及擴展嘅可行性。1978年1月，九廣鐵路全面現代化同埋電氣化計劃獲得政府通過批准，工程包括全線雙軌化同起高架電纜，喺九龍同沙田之間起新嘅隧道取代舊嘅筆架山隧道。
除咗大埔滘外，沿線其他隧道都被移平以容納雙軌鐵路。同時起埋九龍塘站，以便作為連接地下鐵路嘅轉車站。所有車站都需要重建或遷移，以配合現代化以及電氣化計劃需要。而所有改造工程分段喺1982年同1983年完成，新嘅英國製電動列車全面取代原本嘅柴油機車，史稱電氣化火車時期。
1996年，九鐵公司為咗清楚劃分現有嘅九廣鐵路同埋將來嘅西部走廊，「九廣鐵路－英段」改名做「九廣東鐵」，而新起嘅西部走廊就命名做「九廣西鐵」。東鐵除作平常通勤之外，亦有城際客、貨運列車行，運載乘客或貨物來往香港至中國內地主要城市，包括廣州、上海同北京等。
九廣鐵路時代嘅定位原本係近郊鐵路，因沿線新市鎮落成，令客量大幅增加，喺1990年代逐漸改變成區域鐵路，並喺車輛翻新時進行改裝以迎合通勤化嘅需要，而1997年9月1號起決定凍結票價，一直比巴士快，亦令票價比巴士平，但導致本地線虧蝕嚴重。
喺2000年代，東鐵有幾次不同程度嘅擴展。為紓緩東鐵同地鐵唯一嘅轉線站九龍塘站嘅擠迫情況，東鐵尖沙咀延線喺2004年10月24號開通，經歷29年後東鐵又去返尖沙咀。尖東站設有連接尖沙咀站嘅行人隧道方便轉車。
2007年12月2號，九廣鐵路結束97年嘅歷史任務，九廣東鐵同其他九鐵服務正式同地鐵合併係港鐵，並喺當日改名東鐵綫，同時，旺角站改為旺角東站。2009年8月16號，九龍南綫通車後，東鐵綫改返用紅磡做總站，去尖東站嘅乘客要喺紅磡站轉西鐵綫。
受武漢肺炎疫情影響，香港賽馬會喺2020年1月26號至10月18號期間唔開放沙田馬場公眾席，馬場站亦因而停用。特區政府同樣以疫情為由，由2020年2月4號開始暫時關閉羅湖及落馬洲管制站，東鐵綫由當日起只維持紅磡站至上水站嘅本地列車服務，另設穿梭列車往返上水站同羅湖站以接載持有羅湖特價證嘅羅湖居民。
自蒸汽列車時代開始，九廣鐵路就分為唔同嘅車廂等級，當時分一等、二等以及三等車廂。到電氣化火車投入服務，呢種傳統仍然維持，但就簡化為普通等同埋頭等。現行嘅翻新列車同埋現代列車都有頭等車廂，車廂上面有黃色標貼寫住「頭等 first class 头等」同埋「1」。
隨住九廣鐵路喺2002年得到沙田至中環綫嘅發展權，2004年就改咗用九廣東鐵過海取代馬鞍山鐵路過海嘅計劃。由香港政府起第四條過海鐵路，並租畀港鐵公司營運，以接駁紅磡站同埋香港島，東鐵綫南行列車喺經過紅磡站之後，經起喺灣仔北地底嘅會展站，以金鐘站做終點站，金鐘站成為四綫轉車站。
尖東站以前係東鐵綫唯一嘅地底車站，有兩個月台，用一個島式月台咁排開。兩個月台都係去羅湖同落馬洲站方向。月台有長度為12卡列車嘅月台幕門。呢兩組月台幕門唔單只係現時世界上有月台幕門最長嘅月台，亦都係而前東鐵綫唯一有月台幕門嘅車站。
但係喺尖東站轉做西鐵綫嗰時，因為西鐵綫列車比東鐵綫短，尖東站月台頭尾非站體架構嘅部份被玻璃門封閉停用，並且喺裡面加裝信號同埋月台閉路電視。由於以前尖東站按照東鐵綫排列上下行方向，同而家西鐵綫啱啱相反，所以月台編號喺西鐵綫伸延之後調轉。
尖東站現時設有多條行人隧道連接荃灣綫尖沙咀站、中間道、麼地道，河內道、尖沙咀同埋尖沙咀東等地區，隧道系統由港鐵管理。為方便識別，行人隧道根據區域分為紅、黃、綠三色。隧道部份路段設有自動行人道，隧道系統共設9條自動行人道，而部份出口亦都設有升降機方便行動不便人士。
尖東站上蓋設有尖東站公共運輸交匯處，位於中間道兒童遊樂場地面，設有專線小巴站同的士站方便乘客轉唔同交通工具。而喺尖東站東面地面近永安廣場旁設有尖沙咀東巴士總站，有部份巴士線嘅總站設喺嗰度，方便乘客轉唔同交通工具往返各區。
尖沙咀站同尖東站嘅非收費區設有轉乘通道連接，用八達通嘅乘客喺其中一個站出閘之後若果30分鐘內喺另一個站入閘，呢兩程車就會當做一程嚟計算車費。而用單程票嘅乘客若果喺本站同埋尖沙咀站之間轉乘，要另外再買車飛入閘。
尖東站通車之後，變咗東鐵綫沿綫居民直接去尖沙咀區購物同商業區嘅直接路線。因此每逢返放工時間同埋假日都有好多乘客使用。另外經尖沙咀站用八達通或者東鐵綫全月通轉荃灣綫往港島區嘅乘客都唔少。2009年8月16號，尖東站變成西鐵綫中途站，原本可以搭東鐵綫直達尖東站嘅新界東乘客，要喺紅磡站轉九龍南綫先至可以去到尖東站，令部分北區兩成居民放棄經本站往港島區，相信人流亦因此而有所減少。
2009年8月16號，九龍南綫通車，尖東站由東鐵綫終點站，變成西鐵綫中途站。同日起，來往尖東站至南昌站嘅港鐵接駁巴士K16綫取消免費轉乘優惠，並響九龍南綫通車1個月後取消，由九龍巴士12線加強服務代替。
2009年11月底，尖沙咀站嘅H、R出口及尖東站嘅N3、N4出口正式啟用。同時，尖東站M2出口改名做N5出口，接駁尖沙咀站G出口嘅M3出口則改名做G出口，而接駁尖沙咀站F出口嘅L2出口就改名做F出口。
2010年2月10號，中間道行人隧道擴展工程完工啟用，新隧道將尖東站現有嘅中間道行人隧道由九龍酒店附近，沿中間道地底向西伸延到九龍公園徑附近，並沿九龍公園徑向南同向北伸延，分別接駁原有路政署嘅梳士巴利道行人隧道同埋北京道行人隧道。
根據烏克蘭選舉法，如果總統候選人喺第一輪投票攞到過半數選票就唔使舉行第二輪選舉。而喺2004年10月31號第一輪投票舉行之後，由於冇候選人攞到過半數選票，而攞到票數最高嘅兩個候選人尤先科同亞努科維奇要喺11月21號舉行第二輪投票嚟決一勝負。
即使話有確實證據可以指控前任烏克蘭總統庫奇馬曾經涉及選舉貪污舞弊，但係烏克蘭中央選舉委員會話因為冇刑事選舉貪污舞弊嘅指控係到，所以冇起訴到任何高級官員。反而烏克蘭總檢察官就拉咗幾個公眾人物返嚟。響2005年上半年開始審理選舉貪污舞弊指控，但係冇引人關注嘅疑犯被移交法院。
成立之初嘅親民黨，集合咗唔少國民黨同新黨嘅人。2001年嘅立委選舉，親民黨一舉攞到46席，成為第三大黨，勢力同當時嘅國民黨有得揮，不過親民黨當時仍然同國民黨，重有新黨組成泛藍大聯合，抵抗民進黨政府。2004年台灣總統大選，連戰同宋楚瑜更加拍住檔參選，由宋楚瑜做副手，對決要連任嘅陳水扁同呂秀蓮。
後來由於當時親民黨、國民黨立場同政見都差唔多，導致唔少黨員出於政黨資源等嘅考慮而返返去國民黨，親民黨黨勢開始下滑。到2007年，親民黨同國民黨簽咗《國親聯盟協議》，兩黨喺之後嘅立委選舉同總統選舉加強合作。
但係呢個合作，重有立法院嘅改革，令到親民黨呢一類第三政黨生存空間萎縮得好快。喺2008年，台灣第一次同時舉行立委同總統選舉，當時親民黨支持國民黨嘅馬英九選總統，立委嘅人又同國民黨整合之下，親民黨甚至冇推出政黨不分區名單，政治勢力大縮水，打正旗號用親民黨名義出選嘅得返1個。
原先因為國親聯盟入咗去國民黨嘅親民黨人馬，喺初選輸嘅輸，退出嘅退出，令國親兩黨產生好多矛盾，宋楚瑜於是宣佈喺2012年親民黨會獨自參加立委同總統大選。宋楚瑜成功透過連署參選總統選舉，親民黨亦都推出咗唔少立委候選人，最後親民黨喺打住「跳脫藍綠」之下，政黨不分區名單贏咗2席，加埋原住民選區有1席，喺立法院可以重新有自己嘅黨團。
2013年，林正二又畀人取消立委資格，黨團又要解散。2015年，親民黨同無黨團結聯盟嘅高金素梅，同埋啱啱退出國民黨嘅徐欣瑩組成「立院新聯盟」黨團，之後宋楚瑜嘅弟子李鴻鈞亦都退出國民黨，重新加入親民黨。
2016年，宋楚瑜第三次參選總統選舉，今次拍檔嘅副手係入過立院新聯盟黨團嘅徐欣瑩。至於立委方面，親民黨嘅黃珊珊列入咗由民進黨總統參選人蔡英文提倡嘅「進步大聯盟」入面，被視為親民黨最有機會贏到地方選區嘅一次，但係因為有啲綠營擁躉始終對呢啲有藍營背景嘅候選人唔係好受，佢哋嘅票就流向區內其他有綠營背景嘅候選人度，所以黃珊珊最後都輸咗，好多由進步大聯盟支持嘅候選人都輸喺呢點。
親民黨嘅不分區名單就有6%左右，有3個人當選，選後就繼續同高金素梅合組黨團。總統方面，由於國民黨最初提名深藍嘅洪秀柱做參選人，民望低落，宋楚瑜民望有一段時間更加超越洪秀柱，成為第二候選人，後來國民黨「換柱」，改派朱立倫出選，國民黨民望先至好返啲，最後宋楚瑜攞到約莫13%票數，成績比上次好好多。
喺2016年嘅總統大選之後，台北市長柯文哲同民進黨越行越遠，親民黨就開始同柯友好，喺2018年地方選舉嗰陣，柯文哲出席由親民黨牽頭嘅台北監督連線成立儀式。有指宋楚瑜曾經希望親民黨由柯文哲接棒，不過後來柯氏另組台灣民眾黨。
到2019年，柯文哲、郭台銘、王金平等人都想參選總統，當時有聲音叫佢哋四個人合組「第三勢力」，最初諗住由郭台銘去選總統，點知郭台銘喺度跳草裙舞，最後重決定唔去馬，令成個陣營陣腳大亂，宋楚瑜於是喺11月重披戰袍，重講明今次選舉係佢嘅「終局之戰」。
郭台銘就負責同佢自己嘅「郭家軍」，以及親民黨拉票，又支持部分台民黨候選人。同時郭台銘又擺咗一啲人入去親民黨同台民黨嘅不分區名單。與此同時，宋柯兩人關係變差，起因係柯文哲喺親民黨度撬牆腳，搵咗黃珊珊做台北副市長，市議員林國成後來又退黨，親民黨喺台北市議會嘅勢力全部冇嗮，同時兩個黨又存在競爭關係，柯文哲曾經話台民黨嘅名單比親民黨嘅名單「強好多」，雙方隔空罵戰咗一輪。
1993年，藝術學校校長德爾普拉希望可以喺佢住嘅屋企前便起一條通去佢嘅車房嘅路，向莫斯曼市申請。但係因為保羅屋企前便嘅路係林木保護區，加上有官僚作風嘅市政府一拖再拖，搞到德爾普拉好嬲，對外發布咗懷俄公國嘅獨立宣言。
九廣鐵路，又叫九鐵，廣州叫廣九鐵路，係駁通香港同廣州嘅鐵路。佢由香港嘅九龍，一路去到廣州。一九零六年起，一九一零年通車。鐵路經過香港、深圳、東莞等地。喺香港境內，駁通九龍市區、沙田、大埔、粉嶺、上水、羅湖。
當其時香港係英國殖民地，而省城係大清。鐵路分兩份，中國境內叫華段、香港境內叫英段路軌等設施，分兩地管理。華段家下叫廣深鐵路，而英段叫九廣東鐵，或者港鐵東鐵綫。來往兩地嘅客運長途車，曾經因為第二次世界大戰同中國大陸政局動盪而中斷，後尾喺一九七九年再通返車。
鐵路兩段，分兩公司管，原本段歸廣深鐵路集團，原英段歸九廣鐵路公司。九廣鐵路公司原本係香港政府機構，後尾化爲公營公司。初頭只管九廣鐵路英段。二十世紀九十年代中期，公司亦管埋輕鐵、西鐵、落馬洲支線同馬鐵鐵路路線。
十九世紀末，香港同省城貿易頻繁，香港政府同大清政府商議起條鐵路，駁通香港、省城。一八九八年，兩地達成協議，起條鐵路，駁通兩地，是爲九廣鐵路，專營權歸英方所有。而鐵路按地域，分成華英兩段，分別由兩國政府負責。
當時九廣鐵路英段有兩方案。第一方案，由尖沙咀直接向北，穿煙墩山，沿城門河、沙田海同大埔海岸，經粉嶺上水到達邊境。呢個方案嘅好處，係路程短，途經新界嘅行政中心大埔，但缺點係要開成二千四百米嘅煙墩山隧道。
一九零六年，英段動工，全長三萬五千四百米，而華段遲一年，一九零七年動工，全長十四萬三千二百米，呢段大清政府請到鐵路專家詹天佑做總工程師。英段初期路軌，軌距六百一十毫米，工程半路，就全部改用標準路軌，軌距一千四百卅五毫米。
工程需要起橋同埋基堤，同隧道五條，當中包括最長嘅煙墩山隧道。呢條隧道，係當時亞洲規模最大嘅工程，用咗三年時間完工。由於當時工地惡劣，隧道內死咗工人五十人。隧道初頭喺英國請管工，但效果甚至劣。之後咁啱雲南起完鐵路，有批意大利人做完嘢，就叫佢哋嚟香港起鐵路。
一九一零年十月一號，英段落成，耗資130萬英鎊。啟用儀式原訂由兩廣總督同香港總督喺羅湖主持，但由於中方最後決定派出次級官員，英方最後派香港輔政司主持。當時鐵路淨係得一條綫，而非今日嘅來回兩綫。火車用蒸氣機車嚟拉，初頭車站就有尖沙嘴站、油蔴地站、沙田站、大埔站同粉嶺站五車站，同年增設大埔墟旗站。
一九一一年十月五號，來往香港到省城嘅直通車，正式通車。呢日喺廣州，舉辦咗廣九鐵路華段開幕禮，到場英方代表有助理輔政司金文泰同港督盧吉爵士，清廷代表有兩廣總督張鳴岐同郵傳部左侍郎李經方，鐵路線喺大沙頭設終點站，命名為廣九車站，又稱大沙頭火車站，火車站設計方係沙面出名嘅治平洋行，由澳洲嘅帕內同美國嘅伯捷二人合夥創辦。
一九一一年四月，香港政府採納大埔理民府建議，起沙頭角支線，九廣鐵路粉嶺處，分支駁到沙頭角。興建工程所用嘅物資，主要係之前於九廣鐵路英段拆落嚟嘅六百一十毫米軌距路軌。一九一二年四月一號，支線正式落成通車。
一九四一年十二月八號，日軍攻香港，是爲香港保衛戰，英方炸毀英段唔少設施，以阻日軍進攻，同年十二月廿五號，香港政府投降，香港淪陷。一九四三年，日方修好成段九廣鐵路，復辦香港到廣州嘅直通車。另一方面，大部份原屬九廣鐵路英段嘅火車同設備，運到中國大陸用，因此香港重光嗰時，只剩低兩部機車同幾卡車。
一九四九年十月十四號，中華人民共和國嘅解放軍，打敗中華民國軍隊，佔領廣州。由於政治問題，九廣直通車停駛。華段南到深圳火車站為止，其後爲廣深鐵路。而英段改以羅湖站為總站。另一方面，由於要搬走香港市區墳場，兼且方便落葬，香港政府喺和合石起和合石墳場，九廣鐵路開起咗和合石支線，由粉嶺到和合石墳場，平時就用嚟運屍。
一九八二年五月六號，近郊段完成電氣化工程，九龍到沙田近郊，改用電氣化火車。官方叫火車做電氣化列車。遠郊段電氣化亦陸逐完工。一九八三年五月二號，沙田到大埔墟完工。七月十五號，大埔墟到羅湖完工。香港總督尤德爵士，主持通車儀式。
一九八二年之前，英段由九廣鐵路局管，係政府部門。一九八二年十二月，香港立法局通過《九廣鐵路公司條例》。一九八三年二月一號，九廣鐵路公司成立，自此唔係政府部門。公司由香港政府全資擁有，運作就由管理局監察，管理局嘅成員由港督委任。
西鐵自悠通前稱節日通，最初係西鐵學生全日通嘅車飛，同西鐵全月通同期開售，售價係$20。呢張飛係一張即日通行車飛，喺買飛當日可以無限次搭西鐵、輕鐵、各新界西北嘅九鐵接駁巴士、巴士路線K16、以及喺推廣期間內推出嘅其他免費接駁服務。
1988年6月4號，一列南行貨運列車喺大學站以北出軌，直到第二日恢復服務。期間東鐵服務中斷咗成日。九鐵方面派出接駁巴士疏導乘客，但場面混亂。例如喺沙田站，夜晚大批乘客爭先恐後上接駁巴士，有人甚至爬窗進入。
2005年12月21號，東鐵一列南行列車駛至火炭站時，列車車底嘅壓縮器支架鬆脫，九鐵其後檢查全線列車嘅116個壓縮器，共發現9個壓縮器支架出現裂紋，但並無即時向政府匯報。九鐵事後為所有壓縮器加上尼龍索帶同U形托架承托以防止鬆脫。
但其後再發現有80個車底組件有裂紋，經過初步調查之後發現東鐵列車喺2003年改用列車自動操作系統後，對列車組件增加達1倍嘅壓力。而且部分焊接位焊接唔妥，要剷走油漬先至發現裂紋。另外，列車同路軌嘅接口並唔完全吻合而產生震動，令列車懸掛系統可能產生裂紋。
九鐵主席田北辰喺2006年1月14號話，管理局將每晚開會，確保東鐵可以安全行駛後先至會開車，並承諾如果再有主要組件或者綑綁嘅尼龍索帶鬆脫，九鐵將即時決定東鐵全線停駛。最後，九鐵喺2006年1月15號獲政府批准，將東鐵恢復以人手操作，但東鐵由羅湖到尖東嘅行車時間會增加1.
2006年9月9號，東鐵一列北行往羅湖嘅列車，喺香港天文台發出紅色暴兩警告期間，因雨水滲入絕緣體，喺大學站以北故障停駛，車廂先後傳出三次爆炸巨響同火花，過千乘客受困，亦導致東鐵南北行列車受阻，數以萬計乘客受影響。
2006年9月13號，東鐵一列北行往羅湖嘅列車，繁忙時間喺大學站因列車控制系統嘅電線出現故障，導致東鐵南北行列車受阻約40分鐘。故障期間，列車行車時間平均增加15分鐘，等候時間增至23分鐘。因為故障喺繁忙時間發生，東鐵部份車站需要實施人潮管制措施。
馬鞍山綫係香港鐵路有限公司以前嘅一條鐵路綫，而家係屯馬綫一部分。從沙田區嘅大圍開始，途經位於城門河以東嘅乙明邨同博康邨等等嘅公共屋邨、威爾斯親王醫院、沙田第一城、石門工業區，最後進入馬鞍山新市鎮，以烏溪沙為終點站。
呢條線全長11.4公里，全程行車時間16分鐘。沿線共有9個車站，當中大圍站同東鐵綫交匯，係馬鞍山綫唯一嘅轉車站。馬鞍山綫大部分路段以高架橋嘅方式興建，只有中間一小部分起係喺大老山公路中央分隔帶嘅地面起。
馬鞍山鐵路係1993年發表嘅《香港鐵路發展研究》倡議，連接大圍、城門河東岸地區到馬鞍山市中心嘅鐵路線。當時建議馬鞍山鐵路之後可以駁落東九龍綫。而馬鞍山鐵路喺1994年發表嘅《鐵路發展策略》入面市被列為其中一個優先起嘅項目，同埋被定位做九廣東鐵嘅支線，所以直接交畀九鐵公司興建同埋營運。
耗資大概100億港元起嘅馬鞍山鐵路，曾經畀人叫做「街坊鐵路」，因為呢條綫只係喺沙田區入面行走，沿綫半公里範圍內有好多個公共屋邨同埋私人屋苑，夾埋有幾十萬居民。通車初期列車由4卡車組成，因為沙中綫而改用8卡車，星期一至六每3至8分鐘開出一班，星期日及公眾假期每5至8分鐘開出一班。
2004年印度洋大地震係2004年12月26號響印尼蘇門答臘對出嘅海底發生嘅大地震。呢次地震更引起海嘯，印度洋沿岸嘅泰國、馬爾代夫、印度、緬甸、斯里蘭卡、肯雅、毛里裘斯等國受災，死咗 20 幾萬人。事發之後嘅救援行動亦係史無前例嘅。
，又叫羅寶線係深圳地鐵一條線，東端係羅湖站而西端係機場東站，連接深圳市羅湖區同埋寶安區。第一段喺2004年12月28號開通，世界之窗至深大段喺2009年9月28號開通。深大至機場東段喺2011年6月15號開通。
羅寶線係深圳市最早嘅地鐵線之一，亦係深圳地鐵運量最大、地位最重要嘅地鐵線，每日有大概有一百一十萬乘客。條線大致呈東西走向，連接羅湖口岸、深圳火車站、東門商業區、蔡屋圍一帶嘅中央商務區、華強北商業區、福田中心區、華僑城、科技園、深圳西站、前海灣、西鄉、深圳機場等地區同埋重要交通設施。
熊子逸細個參加過學校表演活動，又喺「家燕媽媽藝術中心」接受培訓，喺2017年嘅《親親我好媽》飾演江美儀同黃智賢角色個細女嚴茜聰而開始畀網民留意。同時傳媒揭發佢有兩段悲慘經歷，包括佢個細佬因為白血病而過身，同埋佢親眼見到佢表哥畀位跳樓嘅女人砸死。
2006年，參加NHK教育頻道嘅《躲貓貓！》節目。2010年演出NHK晨間小說連續劇《鬼太郎之妻》同年製作嘅電影《月代頭布丁》。2011年演出富士電視台嘅連續劇《契爸唔易做》，飾演龍鳳胎中嘅細佬笹倉友樹。
同一齊出演嘅蘆田愛菜組成組合「薰同友樹，間中重有木吉」。演唱咗呢套電視劇主題曲《Maru Maru Mori Mori!》。10月演出日本電視台嘅日本電視台週六連續劇《妖怪人間貝姆》，飾演貝羅。佢阿媽係演員靏野剛士中學時代嘅同學。
陳彥霖命案係指2019年香港學生陳彥霖疑似遭到香港黑警強姦同謀殺嘅命案，陳彥霖被警方斷定係自殺，但市民及專家普遍都認為疑點重重，要求警方重新調查。2020年8月，死因裁判法庭為呢單案展開研訊，最後陪審團一致裁定陳彥霖「死因存疑」，皆因屍體一早火化咗，只可以攞啲文件紀錄嚟研究。
9月22號，警方聲稱喺魔鬼山對出海面撈到一具全裸女浮屍，嗰時未知身份，列做「屍體發現」案。9月24號完成驗屍，報告聲稱屍體無傷痕同性侵嘅跡像。9月26號，警方聲稱內部已經確認咗死者身份係陳彥霖，初頭用「懷疑謀殺」方向查，申請咗法庭手令向知專設計學院攞閉路電視片。
10月14號上晝，大批學生同市民喺知專設計學院搞悼念活動，又要求校方公開閉路電視片段。同日下晝，校方當眾公開極少部份官方宣布「自殺」前嘅閉路電視片段，不但止顯示唔到佢有自殺先兆或者之後去向，重當場俾人捉到，影片時間標示唔正常噉樣倒退咗下，被懷疑係人手改動影片，兼且失手露餡嘅證據。
10月18號，社運人士吳子明喺普羅政治學苑my radio網上政論節目天地友政氣做嘉賓，話陳彥霖失蹤之後冇幾耐，就受佢親戚所托，開始動用人脈，四處刮人，一路保持聯絡，不過自從政府宣布條早排撈起嘅浮屍係陳彥霖，吳就忽然之問冇法子再揾到陳嘅任何親人。
張員瑛2004年8月31號響首爾市龍山區二村洞出世，家姐係演員張多雅。未出道前係STARSHIP娛樂旗下練習生，2018年以13歲之齡代表公司參加選秀節目《PRODUCE 48》，最終以第一名嬴出，並且以限定女團IZ*ONE嘅centre、副唱、副Rapper同忙內出道。
2021年4月IZ*ONE正式解散，張員瑛返去STARSHIP娛樂做練習生，同時擔任節目《Music Bank》主持人，期間中過武漢肺炎，好返之後無幾耐就響11月以STARSHIP娛樂旗下女團IVE成員身份再出道，隊內擔當都係centre。
張員瑛原先響PRODUCE 48官網上嘅英文名係用普通話拼音嘅「CHANG YUAN YING」，響引起廣泛討論之後，官網將佢嘅英文名由普通話拼音改為韓文羅馬拼音嘅「Jang Won Young」。因此有網民懷疑張員瑛其實係韓國華僑，後嚟甚至有韓國網民爆出張員瑛祖籍山東，唔單止有中國血統，甚至仲讀過華僑學校，當中國網民得知後就改佢花名「英子」嚟嘲笑佢。
IZ*ONE係南韓同日本聯手搞嘅限定女子流行音樂組合，2018年出道，十一位成員係由選秀節目《PRODUCE 48》產生，成員包括張員瑛、宮脇咲良、曺柔理、崔叡娜、安兪真、矢吹奈子、權恩妃、姜惠元、本田仁美、金采源、金玟周同李彩演。
2015年11月26～28號，第一屆世界學生跳繩錦標賽喺阿聯酋杜拜舉辦，岑小林代表中國隊參加個人比賽。比賽完咗之後，佢跳出咗30秒單腳108次，3分鐘單搖跳單腳548次嘅恐怖紀錄，搞到全場裁判O嗮嘴，數咗8次先至數到出嚟。
開羅嘅形成，可以追溯到公元前約 3000 年嘅古王國時期，作為首都，亦有成千年以上嘅歷史。喺佢嘅西南大約 30 公里處，係古都孟菲斯遺址。係嗰塊開闊嘅平地上，一片綠蔭裏面，有一座小小嘅院落，呢個就係孟菲斯博物館，裏面有法老拉美西斯二世嘅巨型石像，歷史久遠。
開羅同埋沿尼羅河峽谷地區嘅氣候係熱帶沙漠氣候，但係峽谷效應令到嗰度濕度經常好高。開羅風暴亦比較頻繁，每年3、4月風將大量撒哈拉沙漠嘅沙塵吹入城市。冬季普遍比較溫和，最凍月平均氣溫範圍喺9°C到19°C之間，最低溫偶然跌到0°C樓下。
喺中國內地見到嘅白色品種睡蓮之所以嗌成「子午蓮」，係因為佢啲花喺每日子時到午時期間就開出嚟，其它時間就慢慢噉閂埋。所以「子午蓮」嘅名就係噉嚟。佢可以鑒證一個人喺晚黑冇任何光線同建築同月光嗰陣嘅野外地區，究竟係前半夜定係後半夜嘅時分。
呢條運河駁通咗歐洲同亞洲之間，南北水運，而唔使兜過去非洲南邊嘅好望角，航程慳咗好多。由英國嘅倫敦港或法國嘅馬賽港到印度嘅孟買港航行一次，可慳四成三同五成六。有蘇彝士運河之前，有時啲人由船上落貨，經陸路往來地中海同紅海之間。
起運河，史上可追到埃及第十二王朝，法老辛努塞爾特三世為咗通過陸行平底船嚟直接貿易，下令挖掘咗一條東西方向嘅運河，駁通紅海同尼羅河。證據顯示，呢條運河至少用到公元前13世紀嘅拉美西斯二世時期，跟住運河荒廢。
When the canal had been dug as I ordered, ships went from Egypt through this canal to Persia, even as I intended）.
千幾年後，十八世紀末拿破侖佔領埃及，嚟得切計劃開條運河，駁通地中海同紅海。之不過因為法國人勘測出錯，計算出紅海嘅海平面高過地中海，噉就意味住開條冇船閘運河係冇可能，跟著拿破侖放棄咗佢嘅計劃，重喺同英國勢力對抗時離開埃及。
一八五四年同一八五六年，法國駐埃及領事斐迪南·德·雷賽布子爵，攞咗奧斯曼帝國埃及總督帕夏塞伊德嘅特別許可。雷賽布係十九世紀三十年代好出名嘅法國外交家之一。帕夏授權成立一間公司按照澳洲工程師Alois Negrelli制定嘅計劃，開條開放運河，開畀世界各國船艇。
挖運河，要穿過沙漠，唔少埃及人要挨住十一年，部分苦工甚至畀人鞭笞。工程克服咗好多技術、政治同經費上嘅問題。最尾嘅花費去到一千八百六十萬鎊，多過初頭預算兩倍。一八六九年十一月十七號，運河通航，呢一日定為通航紀念日。
運河卽影響世界貿易。咁啱六個月前，美國大陸鐵路網完工，啲人東西環遊世界，時間短到創新紀錄。運河亦幫咗歐洲各國，喺非洲殖民。一八七〇年到一九三〇年間，蘇彝士運河公司，純利三十五億法郎，大部分英法兩國所得。
一八七五年外債，迫使 Isma'il 帕夏，賣咗國有運河股份畀英國。一八八二年英國騎兵入埃及到並保護運河之後，一八八八年君士坦丁堡大會，公告運河為大英帝國保護下嘅中立區。喺一九三六年英埃條約入便，英國堅持保留控制權，控制運河。
第二次世界大戰，一九四一年二月，德國駐北非遠征軍司令隆美爾，指揮攻擊埃及嘅，准備奪取蘇彝士運河。並試圖向蘇彝士運河擲炸彈。英國著名魔術師賈斯帕馬斯克林身為特戰人員成為英軍中尉，主持用探照燈同錫片反射器，造成光幕，干擾德軍飛機師晚黑視野，再加上日頭防空炮火，令到轟炸蘇彝士運河，無咁精確，保護咗運河好多。
因為埃及尋求攞到蘇聯軍備，英國同美國撤除咗對建設阿斯旺大壩嘅援助，喺呢件嘢之後納賽爾總統宣布運河國有化。呢啲導致咗英、法、以色列嘅入侵，發生咗一個星期嘅1956年蘇彝士戰爭。沈船同破壞令咗運河閂咗，直至1957年四月喺聯合國幫手之下先清理完。
喺1967年六日戰爭後，運河再次閂門至八年後嘅1975年6月5號。佢間喺1973年嘅猶太贖罪日戰爭入便，運河成為埃及軍隊入去西奈半島以色列控制區嘅通道，跟住以色列軍隊用運河去西便。1974年起一支聯合國維同部隊入駐西奈半島。
因為查實並冇海平面差異或需要翻過山脈，蘇彝士運河上冇船閘。運河深度約 22.5 米，水面闊度從南面 280 米 到北面 345 米，航道浮標間平均闊度約 135米。家下至少畀 210,000 噸排水量嘅船載貨通過，最大食水深度可達 62 英尺。
蘇彝士運河係埃及嘅重要外匯收入來源，每年約 25,000 艘船隻通過蘇彝士運河，佔世界海運貿易嘅一成四。運河管理局統計報告顯示，自 1975 年 6 月重新啓用到2000年6月嘅25年裏面，徵收嘅船隻過境費去到 300 億美元。